Stavanger (NTB): Den omstridte pelsdyrbransjen håver nå inn rekordbeløp på internasjonale skinnauksjoner. Årsaken er stor etterspørsel etter pels, særlig fra Kina og Russland, samt et nært samarbeide mellom pels- og moteindustrien, skriver Stavanger Aftenblad. – Prisene på minkskinn av høy kvalitet har ikke vært høyere på 30 år, sier Per Haugstad, som er en av landets største minkoppdrettere. Forrige helg solgte han 8.000 minkskinn under en auksjon i København. Det ga en nettofortjeneste på rundt 1,6 millioner kroner. De siste fem årene har snittprisen på skinn vært rundt 260 kroner, noe som gir en fortjeneste på rundt 40 kroner per skinn. – I øyeblikket er fortjenesten fire-fem ganger høyere.